




LIETUVOS RESPUBLIKOS VYRIAUSYBĖ
NUTARIMAS

DĖL LIETUVOS RESPUBLIKOS VYRIAUSYBĖS 2003 M. LIEPOS 25 D. NUTARIMO NR. 982 „DĖL TEISĖS AKTŲ, BŪTINŲ LIETUVOS RESPUBLIKOS ŠILUMOS ŪKIO ĮSTATYMUI ĮGYVENDINTI, PATVIRTINIMO“ PAKEITIMO

2008 m. spalio 14 d. Nr. 1018
Vilnius

Lietuvos Respublikos Vyriausybė nutaria:
Pakeisti Lietuvos Respublikos Vyriausybės 2003 m. liepos 25 d. nutarimą Nr. 982 „Dėl teisės aktų, būtinų Lietuvos Respublikos šilumos ūkio įstatymui įgyvendinti, patvirtinimo“ (Žin., 2003, Nr. 75-3481):
1. Išdėstyti preambulę taip:
„Vadovaudamasi Lietuvos Respublikos šilumos ūkio įstatymo (Žin., 2003, Nr. 51-2254; 2007, Nr. 130-5259) 10 straipsnio 1 dalimi, 30 straipsnio 2 dalimi ir 33 straipsnio 2 dalimi, Lietuvos Respublikos Vyriausybė nutaria:“.
2. Įrašyti 2 punkte vietoj žodžio „tvarką“ žodžius „tvarkos aprašą“.
3. Įrašyti 3 punkte vietoj žodžio „tvarką“ žodžius „tvarkos aprašą“.
4. Nurodytuoju nutarimu patvirtintose Šilumos tiekimo licencijavimo taisyklėse:
4.1. Įrašyti 2 punkto antrojoje pastraipoje po nuorodos į oficialaus paskelbimo šaltinį „2003, Nr. 51-2254“ nuorodą į oficialaus paskelbimo šaltinį „2007, Nr. 130-5259“ ir išbraukti žodžius „ir Lietuvos Respublikos įmonių įstatyme (Žin., 1990, Nr. 14-395)“.
4.2. Išdėstyti 4 punktą taip:
„4. Licenciją gali gauti įmonė, numatomoje licencijuojamos veiklos teritorijoje valdanti šilumos tiekimo veiklai vykdyti būtinus šilumos gamybos įrenginius ir (ar) šilumos perdavimo tinklus. Įmonė, kuri šilumos gamybos įrenginius ir (ar) šilumos perdavimo tinklus valdo ne nuosavybės ar patikėjimo teise, gali gauti licenciją, jeigu jos įstatinis kapitalas ne mažesnis kaip 15 procentų jai pagal sudaromą nuomos sutartį perduodamo turto vertės.“
4.3. Išdėstyti 6 punktą taip:
„6. Licencijas įmonėms, tiekiančioms ne mažiau kaip 10 GWh šilumos per metus, atsižvelgdama į savivaldybės institucijos rekomendacijas, išduoda, pakeičia, jų galiojimą sustabdo, galiojimo sustabdymą panaikina, galiojimą panaikina ir licencijuojamą veiklą kontroliuoja Valstybinė kainų ir energetikos kontrolės komisija (toliau vadinama – Komisija). Licencijas mažiau šilumos tiekiančiai įmonei išduoda, pakeičia, jų galiojimą sustabdo, galiojimo sustabdymą panaikina, galiojimą panaikina ir licencijuojamą veiklą kontroliuoja savivaldybės institucija.“
4.4. Išdėstyti 10 punktą taip:
„10. Informaciją apie licencijų išdavimą, pakeitimą, galiojimo sustabdymą, galiojimo sustabdymo panaikinimą, galiojimo panaikinimą licencijas išduodanti institucija skelbia „Valstybės žinių“ priede „Informaciniai pranešimai“. Licenciją išduodanti institucija pateikia informaciją apie licencijų išdavimą, pakeitimą, galiojimo sustabdymą, galiojimo sustabdymo panaikinimą, galiojimo panaikinimą ir Juridinių asmenų registrui Juridinių asmenų registro nuostatų, patvirtintų Lietuvos Respublikos Vyriausybės 2003 m. lapkričio 12 d. nutarimu Nr. 1407 (Žin., 2003, Nr. 107-4810), nustatyta tvarka.
Informacijoje nurodomas įmonės pavadinimas, teisinė forma, kodas ir buveinės adresas, licencijuojama veikla, licencijos numeris, jos išdavimo, pakeitimo, galiojimo sustabdymo, galiojimo sustabdymo panaikinimo ar galiojimo panaikinimo data, licencijuojamos veiklos teritorija.“
4.5. Išbraukti 11 punkte žodžius „Šilumos tiekimo“.
4.6. Išbraukti 12 punkte žodžius „šilumos tiekimo“.
4.7. Išdėstyti 13 punktą taip:
„13. Įmonė prašyme nurodo numatomą licencijuojamos veiklos teritoriją, kuri nurodoma pridedamuose masteliniuose planuose ir (ar) kitokiu būdu, leidžiančiu nustatyti valdomų šilumos gamybos įrenginių ir (ar) šilumos perdavimo tinklų ribas.“
4.8. Išbraukti 14 punkto pirmojoje pastraipoje žodžius „šilumos tiekimo“.
4.9. Išdėstyti 14.5 punktą taip:
„14.5. šilumos gamybos įrenginių ir (ar) šilumos perdavimo tinklų nuosavybės teisę ar teisėtą valdymą patvirtinančius dokumentus;“.
4.10. Pripažinti netekusiu galios 14.7 punktą.
4.11. Išbraukti 15 punkte žodžius „šilumos tiekimo“.
4.12. Įrašyti 18 punkte vietoj žodžių „šilumos tiekėjas“ žodį „įmonė“ ir vietoj žodžio „pašalindamas“ žodį „pašalindama“.
4.13. Įrašyti 27 punkte vietoj žodžių „ir (ar) karšto vandens“ žodžius „pastatui šildyti ir (ar) karštam vandeniui ruošti“.
4.14. Įrašyti 28 punkte po žodžių „Lietuvos Respublikos Vyriausybės“ žodžius „2000 m. gruodžio 15 d. nutarimo Nr. 1458 „Dėl konkrečių valstybės rinkliavos dydžių ir šios rinkliavos mokėjimo ir grąžinimo taisyklių patvirtinimo“ (Žin., 2000, Nr. 108-3463; 2008, Nr. 36-1285)“.
4.15. Išdėstyti 30 punktą taip:
„30. Licencijų registravimo žurnalas privalo būti pildomas taip, kad nebūtų įmanoma nepastebimai perrašyti jame esančių įrašų, pakeisti lapų, papildyti žurnalą naujais įrašais, pažeidžiančiais jų chronologinę tvarką. Licencijų registravimo žurnalą pildant kompiuterinėse laikmenose, turi būti fiksuojama duomenų tvarkymo veiksmų istorija.“
4.16. Išdėstyti 31.6 punktą taip:
„31.6. licencijos gavėjo rekvizitai (įmonės pavadinimas, teisinė forma, kodas, registracijos numeris ir buveinės adresas);“.
4.17. Įrašyti 31.12 punkte po žodžio „parašas“ žodžius „vardas ir pavardė“.
4.18. Pripažinti netekusiu galios 34.4 punktą.
4.19. Pripažinti netekusiu galios 34.5 punktą.
4.20. Pripažinti netekusiu galios 34.6 punktą.
4.21. Įrašyti 39 punkte vietoj žodžių „ir (ar) karštą vandenį, kurių“ žodį „kurios“.
4.22. Išdėstyti 40 punktą taip:
„40. Licencijų turėtojai licencijuojamos veiklos paslaugas gali teikti tik kainomis, kurios nustatytos vadovaujantis Šilumos kainų nustatymo metodika, patvirtinta Komisijos 2008 m. kovo 15 d. nutarimu Nr. O3-41 (Žin., 2008, Nr. 35-1270).“
4.23. Išdėstyti 41 punktą taip:
„41. Įmonė, kuri verčiasi šilumos tiekimo veikla, privalo:
41.1. atlikti šilumos tiekėjo funkcijas;
41.2. tiekti šilumą vartotojams pagal šilumos pirkimo–pardavimo sutartis;
41.3. parduoti vartotojui šilumos pirkimo–pardavimo sutartyje nustatytą šilumos kiekį, laikydamasi šalių suderinto šilumos tiekimo ir vartojimo režimo. Patiektos ir suvartotos šilumos kiekis nustatomas pagal apskaitos prietaisų rodmenis arba kitu sutartyje nurodytu būdu;
41.4. patikimai ir efektyviai eksploatuoti šilumos gamybos įrenginius ir (ar) šilumos perdavimo tinklus, užtikrindama jų priežiūrą, saugų šilumos tiekimą ir aprūpinimo šiluma sistemų plėtojimą, laikydamasi aplinkos apsaugos ir visuomenės sveikatos saugos reikalavimų;
41.5. užtikrinti šilumos gamybos įrenginių ir (ar) šilumos perdavimo tinklų techninę būklę, atitinkančią teisės aktų reikalavimus, iki šilumos pirkimo–pardavimo vietos;
41.6. jeigu šilumos gamybos įrenginiai ir (ar) šilumos perdavimo tinklai yra kitos įmonės teritorijoje, minėtuosius įrenginius eksploatuoti (prižiūrėti) pagal sutartį, sudarytą su šia įmone;
41.7. supirkti iš nepriklausomų gamintojų šilumą (atitinkančią kokybės, tiekimo patikimumo, aplinkos apsaugos reikalavimus ir parduodamą kaina, mažesne už tiekėjų lyginamąsias šilumos gamybos sąnaudas ar kitų nepriklausomų gamintojų parduodamos šilumos kainas), laikydamasi šiuo nutarimu patvirtinto Šilumos supirkimo iš nepriklausomų gamintojų į šilumos tiekimo sistemas tvarkos aprašo;
41.8. užtikrinti šilumos kokybę, nustatytą sutartyse ir atitinkančią teisės aktų reikalavimus, ir pristatymą iki šilumos pirkimo–pardavimo vietos. Šilumos tiekėjas įstatymų nustatyta tvarka privalo atlyginti dėl prastos kokybės šilumos vartotojo patirtą žalą;
41.9. užtikrinti nenutrūkstamo aprūpinimo šiluma vartotojams technines nenutrūkstamo šilumos tiekimo galimybes, kai laikinai neįmanoma naudotis pagrindine aprūpinimo šiluma sistema, jeigu tai numatyta šilumos pirkimo–pardavimo sutartyje;
41.10. drausti savo verslo veiklos riziką. Draudimo suma turi būti ne mažesnė už licencijuojamai veiklai vykdyti naudojamo turto vertę;
41.11. įrengti savo lėšomis statinio projekte nurodytose vietose atsiskaitomuosius šilumos apskaitos prietaisus, užtikrinti jų techninę būklę, atitinkančią teisės aktų reikalavimus, reikalaujamą matavimų tikslumą ir organizuoti patikrą;
41.12. užtikrinti eksploatuojamų šilumos gamybos įrenginių ir (ar) šilumos perdavimo tinklų plėtrą, prijungti vartotojų ir gamintojų įrenginius, esančius jos licencijoje nustatytoje teritorijoje, prie šilumos gamybos įrenginių ir (ar) šilumos perdavimo tinklų pagal atitinkamus norminius dokumentus;
41.13. atsisakydama aprūpinti šiluma potencialius vartotojus, raštu motyvuoti atsisakymą. Toks atsisakymas turi būti pagrįstas nediskriminaciniais techninio pobūdžio ribojimo kriterijais; 
41.14. įspėti įsiskolinusį vartotoją ne vėliau kaip prieš 10 kalendorinių dienų iki numatomos šilumos pristatymo sustabdymo datos. Draudžiama nutraukti šilumos pristatymą daugiabučiams gyvenamiesiems namams dėl pavienių namo butų savininkų (nuomininkų) skolų už suvartotą energiją;
41.15. registruoti, nagrinėti ir nustatytąja tvarka atsakyti į vartotojų skundus ar prašymus; metams pasibaigus, atlikti skundų analizę ir pateikti licenciją išdavusiai institucijai skundų tyrimo ataskaitą;
41.16. teikti viešuosius interesus atitinkančias paslaugas, jeigu jos bus nustatytos pagal ūkio ministro 2006 m. gruodžio 27 d. įsakymą Nr. 4-495 „Dėl viešuosius interesus atitinkančių paslaugų elektros energetikos sektoriuje sąrašo nustatymo“ (Žin., 2007, Nr. 1-27) ir Įpareigojimų teikti viešuosius interesus atitinkančias paslaugas davimo taisykles, patvirtintas ūkio ministro 2001 m. gruodžio 18 d. įsakymu Nr. 380 (Žin., 2001, Nr. 110-4010; 2006, Nr. 140-5374);
41.17. tvarkyti atskirą nuo kitų veiklos rūšių šilumos tiekimo sąnaudų apskaitą;
41.18. pateikti per 40 dienų nuo ataskaitinio ketvirčio pabaigos licenciją išdavusiai institucijai informaciją apie licencijuojamą veiklą ir jos ataskaitas, duomenis apie atsiskaitymo su tiekėjais ir vartotojais būklę;
41.19. atlikti per 4 mėnesius nuo metų pabaigos nepriklausomą licencijuojamos veiklos sąnaudų auditą ir jo rezultatus pranešti licenciją išdavusiai institucijai;
41.20. jeigu šilumos tiekėjas prižiūri šilumos vartotojų šildymo ir karšto vandens sistemas, atskirai tvarkyti šios veiklos sąnaudų apskaitą;
41.21. jeigu įmonė tiekia šilumą daugiau kaip vienoje aprūpinimo šiluma sistemoje, kurioje realizuojama ne mažiau kaip 10 GWh šilumos per metus, kiekvienos sistemos sąnaudas įtraukti atskirai;
41.22. jeigu aprūpinimo šiluma sistemoje, kurioje realizuojama ne mažiau kaip 10 GWh šilumos per metus, įmonė šilumą dar ir gamina, atskirai tvarkyti šilumos gamybos ir šilumos perdavimo sąnaudų apskaitą;
41.23. viešai skelbti duomenis apie šilumos gamybos ir šilumos perdavimo sąnaudas;
41.24. ne rečiau kaip kas 5 metai atlikti ir Ūkio ministerijai pateikti šilumos gamybos ir tiekimo analizę, o Komisijai ir atitinkamai savivaldybei – informaciją apie šilumos gamybos ir tiekimo rinkos plėtros perspektyvas;
41.25. sudaryti ir suderinti su licenciją išdavusia institucija valdomo turto priežiūros ir eksploatavimo planus; reguliariai kartą per metus teikti licenciją išdavusiai institucijai informaciją apie jų vykdymą;
41.26. pateikti Komisijos nustatyta tvarka visus dokumentus, kurių reikia šilumos kainoms nustatyti;
41.27. teikti valstybės ir savivaldybių institucijoms informaciją, kurios reikia įstatymų ir kitų teisės aktų nustatytoms pareigoms vykdyti. Šilumos tiekėjas privalo pateikti reikalaujamą informaciją per 10 darbo dienų nuo reikalavimo gavimo, jeigu nėra pagrįstų priežasčių, dėl kurių nustatomas ilgesnis terminas;
41.28. informuoti ir konsultuoti vartotojus teisės aktų nustatyta tvarka, sąlygomis ir mastu.“
4.24. Išbraukti 42 punkte žodžius „šį klausimą (susitarusi)“ ir po žodžio „vartotojais“ įrašyti žodžius „ir savivaldybe“.
4.25. Įrašyti 43 punkte po žodžio „vartotojais“ žodžius „ir savivaldybe“ ir po žodžio „institucijai“ žodžius „ir savivaldybei“, vietoj skaičiaus „12“ skaičių „18“ ir po žodžio „nutraukimo“ žodį „datos“.
4.26. Išdėstyti 45.2 punktą taip:
„45.2. ne vėliau kaip prieš 24 valandas pateikę raštišką prašymą buto ir (ar) kitų patalpų savininkui, patekti į savininkui priklausančias patalpas, kad galėtų apžiūrėti ar remontuoti šildymo ir karšto vandens sistemas ar apskaitos prietaisus, taip pat sustabdyti karšto vandens tiekimą įsiskolinusiam savininkui;“.
4.27. Išbraukti 45.4 punkte žodžius „delsiama“ ir „išduoti ar“.
4.28. Papildyti šiuo 451 punktu:
„451. Įmonė, norinti gauti licenciją, turi teisę reikalauti licenciją išduodančios institucijos paaiškinti, kodėl delsiama ar atsisakoma išduoti licenciją.“
4.29. Įrašyti 46 punkte po žodžio „panaikintas“ žodžius „arba teisės aktų nustatyta tvarka įmonei ar jos vadovui skiriamas įspėjimas arba bauda“.
4.30. Išdėstyti 48.4 punktą taip:
„48.4. įmonė turi mokestinę nepriemoką Lietuvos Respublikos biudžetui, savivaldybių biudžetams, fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių baudų vyksta mokestinis ginčas), yra skolingi Valstybinio socialinio draudimo fondo biudžetui arba nevykdo įsipareigojimų muitinei;“.
4.31. Įrašyti 48.6 punkte vietoj žodžių „šilumos perdavimo tinklus“ žodžius „šilumos gamybos įrenginius ir (ar) šilumos perdavimo tinklus“.
4.32. Papildyti nauju 50.3 punktu (ankstesniuosius 50.3–50.4 punktus laikant 50.4–50.5 punktais):
„50.3. kurios licencijos galiojimas sustabdytas, vykdo licencijuojamą veiklą;“.
4.33. Išbraukti 51 punkte žodžius „ir (ar) karštu vandeniu“.
5. Nurodytuoju nutarimu patvirtintoje Šilumos supirkimo iš nepriklausomų gamintojų į šilumos tiekimo sistemas tvarkoje:
5.1. Įrašyti pavadinime vietoj žodžio „tvarka“ žodžius „tvarkos aprašas“.
5.2. Išdėstyti 1 punktą taip:
„1. Šilumos supirkimo iš nepriklausomų gamintojų į šilumos tiekimo sistemas tvarkos aprašas (toliau vadinama – šis aprašas) parengtas vadovaujantis Lietuvos Respublikos šilumos ūkio įstatymu (Žin., 2003, Nr. 51-2254; 2007, Nr. 130-5259), Lietuvos Respublikos energetikos įstatymu (Žin., 2002, Nr. 56-2224) ir atsižvelgiant į Nacionalinės energetikos strategijos, patvirtintos Lietuvos Respublikos Seimo 2007 m. sausio 18 d. nutarimu Nr. X-1046 (Žin., 2007, Nr. 11-430), tikslus efektyvaus energijos vartojimo ir aplinkosaugos srityse, siekiant racionaliai naudoti atliekinę energiją (šilumą), skatinti atsinaujinančių ir vietinių energijos išteklių naudojimą – sudaryti galimybes nepriklausomiems šilumos gamintojams ją parduoti į esamas aprūpinimo šiluma sistemas ir sumažinti šilumos tiekimo sąnaudas.“
5.3. Įrašyti 2 punkte vietoj žodžių „Šios Tvarkos“ žodžius „Šio aprašo“, vietoj skaičiaus „5“ skaičių „10“, vietoj žodžių „ši Tvarka“ žodžius „šis aprašas“ ir vietoj žodžio „privaloma“ žodį „privalomas“.
5.4. Įrašyti 3 punkto pirmojoje ir devintojoje pastraipose vietoj žodžių „Šioje Tvarkoje“ žodžius „Šiame apraše“, penktojoje pastraipoje vietoj žodžių „šilumos tiekimo“ žodžius „aprūpinimo šiluma“.
5.5. Įrašyti 4.1 punkte vietoj žodžio „tiekimo“ žodžius „aprūpinimo šiluma“.
5.6. Papildyti šiuo 4.3 punktu:
„4.3. turi būti parduodama ne didesne nei Valstybinės kainų ir energetikos kontrolės komisijos nustatyta šilumos kaina, jeigu nepriklausomas šilumos gamintojas yra vienintelis arba vienas ar keli nepriklausomi šilumos gamintojai gamina daugiau kaip 50 procentų šilumos, tiekiamos į vieną aprūpinimo šiluma sistemą.“
5.7. Išdėstyti 5 punktą taip:
„5. Nepriklausomo šilumos gamintojo mažiausia disponuojama parduodamos šilumos galia turi būti didesnė kaip 1 procentas aprūpinimo šiluma sistemos didžiausios galios poreikio, bet ne mažesnė kaip 1 MW. Šilumos tiekėjas, atsižvelgdamas į konkrečias aplinkybes – šilumos tiekimo į perdavimo tinklą vietą, šilumos poreikį ir technines galimybes, gali savo nuožiūra prisijungti prie aprūpinimo šiluma sistemos ir supirkti šilumą iš mažesnės galios įrenginių.“
5.8. Įrašyti 8 punkte vietoj žodžių „Valstybinės kainų ir energetikos kontrolės komisijos 2003 m. liepos 8 d. nutarimu Nr. 03-43 patvirtintą Centralizuotai tiekiamos šilumos ir karšto vandens kainų nustatymo metodiką“ žodžius „Šilumos kainų nustatymo metodiką, patvirtintą Valstybinės kainų ir energetikos kontrolės komisijos 2008 m. kovo 15 d. nutarimu Nr. O3-41 (Žin., 2008, Nr. 35-1270)“.
5.9. Įrašyti 9 punkte vietoj žodžių „šios Tvarkos“ žodžius „šio aprašo“.
5.10. Įrašyti 11 punkte vietoj žodžių „šilumos tiekimo“ žodžius „aprūpinimo šiluma“.
5.11. Įrašyti 12 punkte vietoj žodžio „tiekimo“ žodžius „aprūpinimo šiluma“.
5.12. Papildyti šiuo 18.3 punktu:
„18.3. Valstybinė kainų ir energetikos kontrolės komisija nėra nustačiusi nepriklausomo šilumos gamintojo parduodamos šilumos kainos, kai nepriklausomas šilumos gamintojas yra vienintelis arba jis kartu su kitais nepriklausomais šilumos gamintojais gamina daugiau kaip 50 procentų šilumos vienoje aprūpinimo šiluma sistemoje.“
5.13. Įrašyti 20 punkte vietoj žodžių „šilumos tiekimo“ žodžius „aprūpinimo šiluma“ ir vietoj žodžių „šios Tvarkos“ žodžius „šio aprašo“.
5.14. Įrašyti 21 punkte vietoj žodžių „šilumos tiekimo“ žodžius „aprūpinimo šiluma“.
5.15. Išdėstyti 22 punktą taip: 
„22. Šilumos tiekėjas, gavęs juridinio asmens, ketinančio gaminti ir parduoti šilumą į aprūpinimo šiluma sistemas (nepriklausomo šilumos gamintojo), rašytinį prašymą, per 15 dienų privalo informuoti apie lyginamąsias šilumos gamybos sąnaudas ir šilumos poreikį konkrečioje aprūpinimo šiluma sistemoje, taip pat teikti nemokamą informaciją apie prisijungimo prie šilumos perdavimo sistemos technines galimybes: šilumos perdavimo tinklo laidumą ir šilumnešio techninius parametrus (slėgius, temperatūras ir srautą).“
5.16. Išdėstyti 23 punktą taip:
„23. Nepriklausomo šilumos gamintojo šilumos gamybos įrenginių prijungimo prie šilumos perdavimo tinklo projektavimo sąlygas parengia savivaldybės administracijos direktorius ar jo įgaliotas savivaldybės administracijos valstybės tarnautojas. Projektavimo sąlygų sąvadą išduoda savivaldybės administracijos direktorius ar jo įgaliotas savivaldybės administracijos valstybės tarnautojas statybos techniniame reglamente STR 1.05.07:2002 „Statinio projektavimo sąlygų sąvadas“, patvirtintame aplinkos ministro 2002 m. balandžio 30 d. įsakymu Nr. 215 (Žin., 2002, Nr. 54-2153), nustatyta tvarka.“ 
6. Nurodytuoju nutarimu patvirtintame Namo šildymo ir (ar) karšto vandens sistemos rekonstravimo pagal privalomuosius reikalavimus ir šių darbų rėmimo tvarkoje:
6.1. Įrašyti pavadinime vietoj žodžio „tvarka“ žodžius „tvarkos aprašas“.
6.2. Išdėstyti 1 punktą taip:
„1. Namo šildymo ir (ar) karšto vandens sistemos rekonstravimo pagal privalomuosius reikalavimus ir šių darbų rėmimo tvarkos aprašas (toliau vadinama – šis aprašas) reglamentuoja savivaldybės institucijos teisę įpareigoti daugiabučio namo butų ir kitų patalpų savininkus rekonstruoti (pertvarkyti) pagal privalomuosius reikalavimus daugiabučio namo šildymo ir (ar) karšto vandens sistemas (toliau vadinama – sistemos), šio įpareigojimo įvykdymą ir vykdymo terminus.“
6.3. Išdėstyti 2 punktą taip:
„2. Sistemos rekonstruojamos (pertvarkomos) taip, kad po rekonstravimo (pertvarkymo) atitiktų Daugiabučio namo šildymo ir karšto vandens sistemos privalomuosius reikalavimus, patvirtintus aplinkos ministro ir ūkio ministro 2003 m. birželio 30 d. įsakymu Nr. 326/4-253 (Žin., 2003, Nr. 65-2975) (toliau vadinama – privalomieji reikalavimai), turi būti vadovaujantis šiuo aprašu.“
6.4. Įrašyti 3 punkte vietoj žodžių „Namo šildymo ir (ar) karšto vandens sistemos“ žodį „sistemų“, vietoj žodžių „daugiabučio namo karšto vandens sistemos“ žodį „sistemų“ ir po žodžio „patvirtintame“ žodžius „Lietuvos Respublikos“.
6.5. Įrašyti 4 punkte vietoj žodžių „Ši Tvarka parengta“ žodžius „Šis aprašas parengtas“, vietoj žodžio „įstatymo“ žodį „įstatymu“, po nuorodos į oficialaus paskelbimo šaltinį „2003, Nr. 51-2254“ nuorodą į oficialaus paskelbimo šaltinį „2007, Nr. 130-5259“ ir išbraukti skaičių ir žodį „31 straipsniu“.
6.6. Įrašyti 5 punkte vietoj žodžių „šioje Tvarkoje“ žodžius „šiame apraše“.
6.7. Išbraukti 6 punkto pirmojoje pastraipoje žodžius „Daugiabučių namų šildymo ir (ar) karšto vandens“ ir įrašyti vietoj žodžio „gyventojų“ žodžius „daugiabučio namo butų ir kitų patalpų savininkų“.
6.8. Įrašyti 7 punkte vietoj žodžio „sistema“ žodį „sistemos“.
6.9. Išdėstyti 8 punktą taip:
„8. Namo, kurio sistemos neatitinka privalomųjų reikalavimų, butų ir patalpų savininkai pertvarkyti jas įpareigojami savivaldybės administracijos direktoriaus įsakymu, kuriame nurodomas įpareigojimo įvykdymo terminas – ne trumpesnis kaip 18 mėnesių.“
6.10. Įrašyti 13.1 punkte vietoj žodžio „sistemos“ žodį „sistemų“.
6.11. Išdėstyti 15 punktą taip:
„15. Sistemų pertvarkymo projektas rengiamas ir kiti su tuo susiję veiksmai atliekami Lietuvos Respublikos statybos įstatymo ir statybos techniniuose reglamentuose nustatyta tvarka:
15.1. darbai, priskiriami prie statinio kapitalinio remonto arba rekonstravimo pagal statybos techninį reglamentą STR 1.01.08:2002 „Statinio statybos rūšys“, – gavus statybos leidimą; statinio kapitalinio remonto arba rekonstravimo darbai – pagal statybos techninį reglamentą STR 1.07.01:2002 „Statybos leidimas“, patvirtintą aplinkos ministro 2002 m. balandžio 30 d. įsakymu Nr. 218 (Žin., 2002, Nr. 55-2203). Prieš gaunant šį leidimą, būtina projektą suderinti su Valstybine energetikos inspekcija, kuri privalo patikrinti, ar atlikus projekte numatytus darbus sistemos atitiks privalomuosius reikalavimus;
15.2. darbai, priskiriami prie statinio paprastojo remonto, – surašius atliktinų darbų aktus (nurodomi darbų pavadinimai ir apimtis) ir juos privalomai suderinus su Valstybine energetikos inspekcija, kuri privalo patikrinti, ar atlikus akte nurodytus darbus sistemos atitiks privalomuosius reikalavimus.“
6.12. Įrašyti 16 punkte vietoj žodžių „Šildymo ar (ir) karšto vandens sistemos“ žodį „Sistemų“.
6.13. Išdėstyti 17 punkto pirmąją pastraipą taip:
„17. Atlikus sistemų pertvarkymo darbus, jos pripažįstamos atitinkančiomis privalomuosius reikalavimus ir tinkamomis naudoti:“.
6.14. Įrašyti 17.1 punkte po žodžio „patvirtinto“ žodžius „Lietuvos Respublikos“.
6.15. Įrašyti 18 punkte vietoj žodžių „pertvarkyta sistema“ žodžius „pertvarkytos sistemos“ ir vietoj žodžių „pripažinta tinkama“ žodžius „pripažintos tinkamomis“.

